Document ID: 32014R0732

TARYBOS REGLAMENTAS (ES) Nr. 732/2014
2014 m. liepos 3 d.
kuriuo iš dalies keičiamos reglamentų (EB) Nr. 754/2009 ir (ES) Nr. 43/2014 nuostatos dėl tam tikrų žvejybos galimybių
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
Europos bendrijos ir Danijos Vyriausybės bei Grenlandijos Vietinės Vyriausybės žvejybos partnerystės susitarime (1) ir jo protokole (2) numatyta Sąjungai skirti 7,7 % paprastųjų stintenių, leidžiamų sužvejoti ICES V ir XIV parajonių Grenlandijos vandenyse, bendro leidžiamo sužvejoti kiekio (BLSK);
(2)
Tarybos reglamente (ES) Nr. 43/2014 (3) Sąjungai 2014 metams nustatyta nulinė paprastųjų stintenių išteklių žvejybos ICES V ir XIV parajonių Grenlandijos vandenyse kvota, taikytina iki 2014 m. balandžio 30 d.;
(3)
2014 m. birželio 16 d. Grenlandijos valdžios institucijos Sąjungai pranešė, kad prognozuojamas 450 000 tonų paprastųjų stintenių ICES V ir XIV parajonių Grenlandijos vandenyse BLSK, taikytinas 2014-2015 m. žvejybos sezoną, nustatant pirminę 225 000 tonų kvotą. Todėl turėtų būti nustatyta atitinkama Sąjungos kvota tą žvejybos sezoną;
(4)
būtina patikslinti I ir II zonų tarptautiniuose vandenyse taikomą paprastųjų jūrinių ešerių BLSK ir ICES V ir XIV parajonių Grenlandijos vandenyse taikomą juodųjų paltusų BLSK. Taip pat būtina patikslinti du atlantinių skumbrių BLSK, kad būtų atsižvelgta į Sąjungos ir Farerų Salų abipusės prieigos susitarimus. Be to, reikėtų atitinkamai pakoreguoti rajono, kuriame Farerų Salų laivai gali žvejoti atlantines skumbres pagal žvejybos leidimus, aprašymą;
(5)
8-ojoje eilinėje sesijoje Vakarų ir vidurio Ramiojo vandenyno žuvininkystės komisija (WCPFC) priėmė draudimą laivuose laikyti, perkrauti, sandėliuoti ar iškrauti ilgapelekius pilkuosius ryklius (Carcharhinus longimanus). 9-ojoje eilinėje sesijoje WCPFC priėmė panašų su floridiniais šilkiniais rykliais (Carcharhinus falciformis) susijusį draudimą. Abu šie draudimai turėtų būti įgyvendinti Sąjungos teisėje. Pagal Tarybos reglamentą (EB) Nr. 847/96 (4) reikėtų nustatyti išteklius, kuriems taikomos įvairios tame reglamente nurodytos priemonės;
(6)
Jungtinė Karalystė pateikė informaciją apie dviejų laivų grupių, kurių abi žvejoja norveginius omarus reglamentuojamais žvejybos įrankiais, kurių tinklinio audeklo akies dydis yra 80-100 mm, sužvejojamus atlantinių menkių kiekius. Pirmoji grupė žvejoja Forth įlankoje, t. y. ICES 41E7 ir 41E6 statistiniuose pakvadračiuose. Antroji grupė žvejoja Klaido įlankoje, t. y. ICES 39E5, 39E4, 40E3, 40E4 ir 40E5 statistiniuose kvadratuose. Vadovaujantis Reglamentu (EB) Nr. 754/2009 (5), pastarajai grupei yra papildomai taikoma esama Klaido įlankoje nustatyta išimtis, pagal kurią leidžiama netaikyti pagal menkių išteklių planą numatytos žvejybos pastangų sistemos, nustatytos Tarybos reglamento (EB) Nr. 1342/2008 (6) III skyriuje. Remiantis Jungtinės Karalystės pateikta informacija, kurią įvertino Žuvininkystės mokslo, technikos ir ekonomikos komitetas, gali būti nustatyta, kad pirmiau minėtos laivų grupės sužvejotų atlantinių menkių kiekiai, įskaitant į jūrą išmestų žuvų kiekius, neviršijo 1,5 % viso kiekvienoje iš šių laivų grupių per 2013 m. valdymo laikotarpį sužvejoto atlantinių menkių kiekio. Be to, atsižvelgiant į nustatytas priemones, kuriomis užtikrinama tų dviejų laivų grupių žvejybos veiklos stebėsena ir kontrolė, ir į tai, kad pradėjus tų grupių laivams taikyti žvejybos pastangų sistemą atsirastų administracinė našta, kuri būtų neproporcinga bendram poveikiui, kurį ta sistema darytų atlantinių menkių ištekliams, tikslinga abiem toms laivų grupėms netaikyti Reglamento (EB) Nr. 1342/2008 III skyriuje nustatytos žvejybos pastangų sistemos;
(7)
Reglamente (ES) Nr. 43/2014 numatyti sužvejojamo kiekio ir žvejybos pastangų apribojimai atitinkamai taikomi nuo 2014 m. sausio 1 d. ir 2014 m. vasario 1 d. Todėl šio reglamento nuostatos dėl sužvejojamo kiekio ir žvejybos pastangų apribojimų iš esmės turėtų taip pat būti taikomos nuo tų datų. Toks taikymas atgaline data nepažeidžia teisinio tikrumo ir teisėtų lūkesčių apsaugos principų, nes aptariamos žvejybos galimybės dar neišnaudotos. Tačiau draudimas žvejoti floridinius šilkinius ryklius WCPFC konvencijos rajone įsigalioja 2014 m. liepos 1 d. ir turėtų būti pradėtas taikyti nuo tos dienos. Atitinkamai ir paprastųjų stintenių ICES V ir XIV parajonių Grenlandijos vandenyse BLSK turėtų būti taikomas nuo žvejybos sezono pradžios, t. y. nuo 2014 m. birželio 20 d. kadangi tam tikrų sužvejojamų žuvų kiekių apribojimų pakeitimai turi įtakos Sąjungos laivų ekonominei veiklai ir jų veiklos žvejybos sezonu planavimui, šis reglamentas turėtų įsigalioti iš karto, kai tik bus paskelbtas;
(8)
todėl Reglamentai (ES) Nr. 43/2014 ir (EB) Nr. 754/2009 turėtų būti atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 43/2014 pakeitimai
Reglamentas (ES) Nr. 43/2014 iš dalies keičiamas taip:
1.
įterpiamas šis straipsnis:
„37a straipsnis
Ilgapelekiai pilkieji rykliai
1. Draudžiama WCPFC konvencijos rajone laikyti laive, perkrauti, sandėliuoti ar iškrauti bet kokias ilgapelekių pilkųjų ryklių (Carcharhinus longimanus) skerdenų dalis ar visas skerdenas.
2. Jei atsitiktinai sužvejojama 1 dalyje nurodytų rūšių žuvų, siekiama jų nesužaloti. Jos nedelsiant paleidžiamos.“
2.
įterpiamas šis straipsnis:
„37b straipsnis
Floridiniai šilkiniai rykliai
1. Draudžiama WCPFC konvencijos rajone laikyti laive, perkrauti, sandėliuoti ar iškrauti bet kokias floridinių šilkinių ryklių (Carcharhinus falciformis) skerdenų dalis ar visas skerdenas.
2. Jei atsitiktinai sužvejojama 1 dalyje nurodytų rūšių žuvų, siekiama jų nesužaloti. Jos nedelsiant paleidžiamos.“
3.
Reglamento (ES) Nr. 43/2014 IA priedas iš dalies keičiamas pagal šio reglamento I priedą.
4.
Reglamento (ES) Nr. 43/2014 IB priedas iš dalies keičiamas pagal šio reglamento II priedą.
5.
Reglamento (ES) Nr. 43/2014 IIA priedas iš dalies keičiamas pagal šio reglamento III priedą.
6.
Reglamento (ES) Nr. 43/2014 VIII priedas pakeičiamas šio reglamento IV priede pateiktu tekstu.
2 straipsnis
Reglamento (EB) Nr. 754/2009 pakeitimai
Reglamento (EB) Nr. 754/2009 1 straipsnis iš dalies keičiamas taip:
a)
d punktas pakeičiamas taip:
„d)
Jungtinės Karalystės 2009 m. birželio 8 d. prašyme ir vėlesniame 2014 m. balandžio 8 d. prašyme nurodytos su jos vėliava plaukiojančių laivų grupės laivams, žvejojantiems norveginius omarus reglamentuojamais žvejybos įrankiais, kurių tinklinio audeklo akies dydis yra 80-100 mm, Klaido įlankoje (ICES 39 E5, 39 E4, 40 E3, 40 E4 ir 40 E5 statistiniuose stačiakampiuose);“;
b)
įterpiamas šis punktas:
„m)
Jungtinės Karalystės 2014 m. balandžio 8 d. prašyme nurodytos su jos vėliava plaukiojančių laivų grupės laivams, žvejojantiems norveginius omarus reglamentuojamais žvejybos įrankiais, kurių tinklinio audeklo akies dydis yra 80-100 mm, Forth įlankoje (ICES 41 E7 ir 41 E6 statistiniuose stačiakampiuose).“
3 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnio 2 punktas taikomas nuo 2014 m. liepos 1 d.
1 straipsnio 3 ir 6 punktai bei II priedo c punktas taikomi nuo 2014 m. sausio 1 d.
1 straipsnio 5 punktas ir 2 straipsnis taikomi nuo 2014 m. vasario 1 d.
II priedo a punktas taikomas nuo 2014 m. birželio 20 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 3 d.

Labels: 11
6